**Ministru kabineta noteikumu projekta “Grozījumi Ministru kabineta 2011. gada 27. decembra noteikumos Nr. 1025 “Noteikumi par rīcību ar lietiskajiem pierādījumiem un arestēto mantu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2011. gada 27. decembra noteikumos Nr. 1025 “Noteikumi par rīcību ar lietiskajiem pierādījumiem un arestēto mantu”” (turpmāk – projekts) mērķis ir noteikt virtuālās valūtas, kurai kriminālprocesā ir uzlikts arests realizācijas kārtību.  Projekta spēkā stāšanās paredzēta vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2020. gada 11. jūnija likuma “Grozījumi Kriminālprocesa likumā” (turpmāk – Likums) 27. pants, kas paredz papildināt Kriminālprocesa likuma 365. panta 2.1 daļu ar deleģējumu Ministru kabinetam noteikt virtuālās valūtas realizācijas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas Saeima 2020. gada 11. jūnijā galīgajā lasījumā pieņēma Likumu.  Likuma 27. pants paredz papildināt Kriminālprocesa likuma 365. panta 2.1 daļu ar ceturto un piekto teikumu, kas nosaka, ka, ja tiek uzlikts arests virtuālajai valūtai, to ar procesa virzītāja lēmumu nodod realizācijai, un ka Ministru kabinets nosaka virtuālās valūtas realizācijas kārtību, kā arī Likums paredz papildināt Kriminālprocesa likuma 365. pantu ar jaunu 2.2 daļu, kas nosaka, ka lēmuma par arestētās mantas realizāciju vai iznīcināšanu kopiju procesa virzītājs nosūta arestētās mantas īpašniekam vai likumīgajam valdītājam, informējot viņu par tiesībām šo lēmumu pirmstiesas kriminālprocesā pārsūdzēt izmeklēšanas tiesnesim. Līdz sūdzības izskatīšanai lēmuma izpilde tiek apturēta. Lēmuma izpildes apturēšana neattiecas uz mantu, kuras ilgstoša uzglabāšana nav iespējama. Izmeklēšanas tiesneša lēmums nav pārsūdzams.  Vienlaikus Likums paredz papildināt Kriminālprocesa likuma pārejas noteikumus ar 72. punktu, kas noteic, ka Kriminālprocesa likuma 365. panta 2.1 daļas ceturtais un piektais teikums stājas spēkā 2021. gada 1. janvārī.  Rīcību ar lietiskajiem pierādījumiem un arestēto mantu, tostarp lietisko pierādījumu un arestētās mantas realizācijas kārtību šobrīd nosaka Ministru kabineta 2011. gada 27. decembra noteikumi Nr.1025 “Noteikumi par rīcību ar lietiskajiem pierādījumiem un arestēto mantu” (turpmāk – Noteikumi Nr.1025).  Līdz ar to, izpildot Likumā ietverto deleģējumu Ministru kabinetam, nepieciešams izstrādāt grozījumus Noteikumos Nr.1025 un paredzēt kārtību, kādā realizē virtuālo valūtu, kurai kriminālprocesā ir uzlikts arests.  Eiropas Centrālā banka ir norādījusi, ka saskaņā ar Padomes 1998. gada 3. maija Regulu (EK) Nr.974/98 par *euro* ieviešanu *euro* ir vienīgā valūta Eiropas Savienības ekonomiskajā un monetārajā savienībā un ka virtuālā valūta atbilstoši Eiropas Savienības viedoklim faktiski nav valūta, jo tās emisija un izmantošana netiek regulēta vai uzraudzīta un tā juridiski nav piesaistīta nevienas valsts oficiālajai valūtai (skat.https://www.vid.gov.lv/sites/default/files/virtuala-valuta-vadlinijas-2019\_1.pdf-3.lpp.).  Tā kā virtuālajai valūtai nav likumīga maksāšanas līdzekļa statusa, to varētu uzskatīt par maiņas līdzekli, nevis par maksāšanas līdzekli.  Šobrīd pasaulē ir vairāk nekā 2000 (skat. https://coinmarketcap.com/) virtuālo valūtu, no kurām liela daļa atšķirībā no to sākotnējā mērķa – kļūt par pamatu alternatīvai finanšu sistēmai – attīstītas kā augsta riska spekulāciju objekts bieži vien bez jebkāda ekonomiska pamatojuma.  Eiropas Parlamenta un Padomes 2018. gada 30. maija Direktīvā (ES) 2018/843, ar ko groza Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Direktīvas 2009/138/EK un 2013/36/ES (turpmāk – Direktīva 2018/843) ieviests pirmais Eiropas Savienības līmeņa virtuālo valūtu regulējums. Direktīvā 2018/843 noteikta virtuālo valūtu definīcija, proti, “virtuālās valūtas” ir vērtības digitāls atspoguļojums, ko neizsniedz vai negarantē centrālā banka vai valsts iestāde, kas nav obligāti piesaistītas likumīgi izveidotai valūtai un kurām nav valūtas vai naudas juridiskā statusa, bet ko fiziskas vai juridiskas personas pieņem kā maiņas līdzekli un ko var pārskaitīt, glabāt un tirgot elektroniskā veidā.  Eiropas Savienības Tiesas 2015. gada 22. oktobra sprieduma C264/14 42. punktā noteikts, ka “[..] virtuālā valūta “bitcoin” ir līgumisks maksāšanas līdzeklis, to nevar, pirmkārt, uzskatīt ne par norēķinu kontu, ne par noguldījumu, maksājumu vai pārskaitījumu. Otrkārt, [..] tas ir tiešs maksāšanas līdzeklis to uzņēmumu starpā, kas to akceptē”.  Nacionālajā līmenī virtuālā valūta ir definēta Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 1. panta 2.2 punktā, kas paredz, ka virtuālā valūta ir vērtības digitālais atspoguļojums, kas var būt digitāli nosūtīts, glabāts vai tirgots un funkcionēt kā apmaiņas līdzeklis, bet nav atzīts par likumīgu maksāšanas līdzekli, nav uzskatāms par banknoti un monētu, bezskaidru naudu un elektronisko naudu, kā arī nav monetārā vērtība, kura uzkrāta maksājuma instrumentā, kas tiek izmantots Maksājumu pakalpojumu un elektroniskās naudas likuma 3. panta 10. un 11. punktā minētajos gadījumos.  Maksājumu pakalpojumu un elektroniskās naudas likumā, kā arī citos normatīvajos aktos, piemēram, Finanšu instrumentu tirgus likumā, Gada pārskatu un konsolidēto gada pārskatu likumā minētais skaidri norāda, ka virtuālā valūta nav uzskatāma par finanšu instrumentu, jo nav atzīstama kā vienošanās, kas rada finanšu aktīvus, bet citai personai – finanšu saistības vai kapitāla vērtspapīrus, tā nav valūta, tai nav likumīga maksāšanas līdzekļa statusa, tās emisiju un izmantošanu neregulē un neuzrauga un tā juridiski nav piesaistīta nevienas valsts oficiālajai valūtai.  Virtuālā valūta pēc būtības ir prece. Tātad, ja sabiedrība par precēm vai pakalpojumiem norēķinās virtuālajā valūtā, pēc ekonomiskās būtības tiek veikts preču maiņas (bartera) darījums, nevis naudas darījums, fiziskām vai juridiskām personām civiltiesiski vienojoties par vērtību.  Virtuālās valūtas vērtību pilnībā nosaka brīvā tirgus ekonomikas principi, proti, virtuālās valūtas vērtību nosaka tās pieprasījums un piedāvājums. Virtuālā valūta netiek uzraudzīta no valsts puses un tā brīvā veidā ir komersantu un fizisku personu pārraudzībā. Turklāt nav noteikts tiesiskais regulējums, kas garantētu virtuālās valūtas glabāšanu, kā arī nav iespējams nodrošināties pret straujiem virtuālās valūtas vērtības maiņas riskiem. Ņemot vērā virtuālās valūtas īpatnības, proti, straujās virtuālās valūtas vērtības svārstības, kā arī to, ka virtuālā valūta netiek uzraudzīta no valsts puses, un tā brīvā veidā ir komersantu un fizisku personu pārraudzībā, ir būtiski nodrošināt pēc iespējas ātrāku arestētās virtuālās valūtas realizāciju un to pārvēršanu naudas izteiksmē pirms galīgā nolēmuma spēkā stāšanās. Šādā veidā tiktu iegūti naudas līdzekļi, kuriem ir noteikta vērtība un salīdzinoši minimālas svārstības. Attiecīgi realizētās virtuālās valūtas vērtība naudas izteiksmē tiktu glabāta deponēto līdzekļu kontā līdz galīgā nolēmuma pieņemšanai kriminālprocesā, lai to izmantotu mantisko jautājumu risinājuma nodrošināšanai.  Izvērtējot apzināto ārvalstu praksi par virtuālās valūtas realizāciju, secināms, ka, tā ir ļoti dažāda, piemēram, Beļģijā virtuālā valūta tiek realizēta 3 mēnešu laikā izsolē; Nīderlandē virtuālo valūtu realizē uz izmeklētāja lēmuma pamata 48 stundu laikā pēc tās izņemšanas; Slovākijā izņemtā virtuālā valūta netiek realizēta līdz kriminālprocesa pabeigšanai; Lielbritānijā pastāv elastīga pieeja attiecībā uz virtuālās valūtas realizāciju, proti, risinājumi tiek rasti, izvērtējot individuāli katru gadījumu. Parasti virtuālā valūta pēc izņemšanas tiek konvertēta naudā.  Lai izpildītu Kriminālprocesa likuma 365. panta 2.1 daļā Ministru kabinetam doto deleģējumu, projekts paredz noteikt, ka virtuālo valūtu ar procesa virzītāja lēmumu nodod realizācijai Nodrošinājuma valsts aģentūrai (turpmāk – aģentūra).  Tādējādi tiek paredzēts, ka aģentūra ir centralizēta iestāde valstī, kas izveido un uztur oficiāli piereģistrētu virtuālās valūtas maku (kas nav vienreizēja darījuma maks), veic tirgus izpēti un nodrošina virtuālās valūtas realizāciju.  Virtuālo valūtu realizācijai aģentūrai nodos jebkuras Kriminālprocesa likumā noteiktās izmeklēšanas iestādes procesa virzītājs, kas savā lietvedībā esošā kriminālprocesā būs pieņēmis lēmumu par arestētās virtuālās valūtas realizāciju.  Minētā centralizētā pieeja ir efektīva, jo, pirmkārt, tādējādi tiks veidota virtuālās valūtas realizācijas vienota prakse visā valstī, otrkārt – tiks atslogotas izmeklēšanas iestādes no tām neraksturīgu funkciju veikšanas, pašām realizējot virtuālo valūtu.  Lai nodrošinātu virtuālās valūtas realizāciju, aģentūra uztur šim mērķim izveidotu virtuālās valūtas maku (makus) Latvijā vai Eiropas Savienības, Eiropas Ekonomikas zonas vai Ziemeļatlantijas līguma organizācijas dalībvalstī reģistrēta virtuālās valūtas pakalpojuma sniedzēja platformā.  Prasība par virtuālās valūtas maka izveidi Eiropas Savienības, Eiropas Ekonomikas zonas vai Ziemeļatlantijas līguma organizācijas dalībvalstī reģistrēta virtuālās valūtas pakalpojuma sniedzēja platformā ir pamatojama ar vispārējiem Valsts drošības dienesta ieteikumiem informācijas tehnoloģiju drošības pārvaldībai valsts un pašvaldību institūcijās.  Veidojot virtuālo maku, aģentūra izvērtē, vai attiecīgajai virtuālās valūta pakalpojuma sniedzēja platformai ir iespēja veikt maksājumus vienotajā *euro* maksājumu telpā, vai virtuālās valūtas pakalpojuma sniedzējs ir reģistrēts valstī, ar kuru iespējams nodrošināt krimināltiesisko sadarbību, kā arī, kādus virtuālās valūtas veidus tā realizē (vismaz vairākas un visbiežāk izmantojamās virtuālās valūtas, piemēram, BTC, ETH, XPR, LTC, USDT, BCH, LIBRA u.c.).  Lai izveidotu virtuālās valūtas maku, nepieciešams reģistrēties attiecīgās platformas vietnē, norādot reģistrācijai pieprasīto nepieciešamo informāciju.  Gan LocalBitcoins, gan Kraken un Binance platformā visi virtuālās valūtas maki ir jau iepriekš sagatavoti un platformu lietošana ir vienkārša un saprotama.  Atšķirībā, piemēram, no platformas LocalBitcoins, kur ir iespējams veikt darbības tikai ar virtuālo valūtu Bitcoin (BTC), Kraken un Binance ir iespējams iegādāties vai realizēt dažādas virtuālās valūtas, piemēram, populārās - Bitcoin, Etherium Tether, kā arī mazāk populāras. Turklāt Kraken un Binance ir iespējams gan pašam norādīt iegādes/realizācijas cenu, gan izvelēties uz to brīdi viņu piedāvāto vidējo cenu, pēc kā virtuālā valūta par norādīto summu tiks realizēta automātiski. Savukārt LocalBitcoins platformā darbības tiek veiktas starp platformas lietotājiem, līdz ar to virtuālās valūtas realizētājam pašam nepieciešams meklēt personas, kuras iegādāsies virtuālo valūtu konkrētā apjomā par realizētāja norādīto cenu.  Lai nodrošinātu virtuālā maka izveidošanu virtuālās valūtas pakalpojuma sniedzēja platformā, kā arī nodrošinātu norēķinus ar virtuālās valūtas pakalpojuma sniedzēju, aģentūra var atvērt kontu kredītiestādē, kura nodrošina atbilstošus līdzekļus norēķiniem internetā (norēķinu kartes, autentifikācija internetā u.c.).  Projekts paredz noteikt, ka procesa virzītājs, kas saskaņā ar Kriminālprocesa likumu ir pieņēmis lēmumu par aresta uzlikšanu virtuālajai valūtai, nekavējoties ievieto virtuālo valūtu aģentūras izveidotajā virtuālajā makā un vienas dienas laikā rakstveidā paziņo par to aģentūrai, norādot tās apmēru, ievietošanas laiku, īsu kriminālprocesa fabulu un pievieno transakcijas identifikācijas numuru.  Pirms virtuālās valūtas ievietošanas virtuālajā makā, procesa virzītājs noskaidro, kurā virtuālajā makā ir jāievieto attiecīgā virtuālā valūta vai arī izvēlas to no aģentūras izveidotā saraksta, kas pieejams procesa virzītājam.  Procesa virzītājs lēmumu par virtuālās valūtas nodošanu realizācijai nodod aģentūrai un rakstveidā informē par datumu, kādā atļauts uzsākt realizāciju.  Jāņem vērā, ka Kriminālprocesa likuma 365. panta 2.2 daļa noteic, ka lēmuma par arestētās mantas realizāciju vai iznīcināšanu kopiju procesa virzītājs nosūta arestētās mantas īpašniekam vai likumīgajam valdītājam, informējot viņu par tiesībām šo lēmumu pirmstiesas kriminālprocesā pārsūdzēt izmeklēšanas tiesnesim. Līdz sūdzības izskatīšanai lēmuma izpilde tiek apturēta. Virtuālās valūta tiks realizēta pēc pārsūdzības termiņa beigām, ja šāda sūdzība netiks iesniegta vai pēc šī lēmuma pārsūdzības un sūdzības izskatīšanas.  Projektā paredzēts, ka aģentūra 5 darbdienu laikā pēc informācijas saņemšanas par atļauju uzsākt virtuālās valūtas realizāciju veic tirgus izpēti, izvērtējot vismaz trīs pakalpojuma sniedzēja piedāvātās realizācijas iespējas. Aģentūra izvēlās virtuālās valūtas pakalpojuma sniedzēja platformā pieejamo visizdevīgāko realizācijas piedāvājumu, ņemot vērā virtuālās valūtas realizācijas cenu, realizācijas izmaksas, kā arī iespēju virtuālo valūtu apmainīt pret citu virtuālo valūtu, tādējādi iegūstot izdevīgāku realizācijas piedāvājumu.  Pēc minēto darbību veikšanas aģentūra realizē virtuālo valūtu atbilstoši izvēlētajam visizdevīgākajam piedāvājumam un paziņo par to procesa virzītājam.  Lai novērstu kiberdrošības apdraudējumus, kā arī nelikumīgi iegūtu līdzekļu legalizēšanas vai terorisma finansēšanas riskus, virtuālā valūta tiek realizēta tikai aģentūras izvēlētajam virtuālās valūtas pakalpojuma sniedzējam.  Ja virtuālo valūtu nav iespējams realizēt iepriekš minētajā kārtībā, aģentūra virtuālo valūtu realizē izsolē, kuru organizē, ievērojot Noteikumu Nr.1025 25.1 punktā noteikto kārtību.  Virtuālās valūtas realizācijas rezultātā iegūtie finanšu līdzekļi tiek ieskaitīti aģentūras atvērtajā deponēto līdzekļu kontā, kur tie glabājas līdz nolēmuma pieņemšanai krimināllietā par rīcību ar tiem.  Tāpat norādām, ka saskaņā ar grozījumiem Valsts drošības iestāžu likumā, kas stājās spēkā 2019. gada 1. janvārī, Drošības policijas nosaukums tika mainīts uz Valsts drošības dienestu. Valsts drošības iestāžu likuma Pārejas noteikumu 12. punkts paredz, ka normatīvajos aktos lietotais valsts drošības iestādes nosaukums “Drošības policija” līdz šo aktu redakcijas pakāpeniskai precizēšanai turpmāk saprotams kā valsts drošības iestādes nosaukums "Valsts drošības dienests". Tādējādi saistībā ar Drošības policijas nosaukuma maiņu, projekts paredz redakcionāli precizēt Noteikumu Nr. 1025 7.3.1 apakšpunktu. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija un Nodrošinājuma valsts aģentūra. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuru mantai (virtuālajai valūtai) uzlikts arests kriminālprocesā. Procesa virzītāji, aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskars. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | | 2 | 3 | 4 | 5 | 6 | 7 | 8 |
| 1. Budžeta ieņēmumi | |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | |  |  |  |  |  |  |  |
| 1.2. valsts speciālais budžets | |  |  |  |  |  |  |  |
| 1.3. pašvaldību budžets | |  |  |  |  |  |  |  |
| 2. Budžeta izdevumi | |  |  |  |  |  |  |  |
| 2.1. valsts pamatbudžets | |  |  |  |  |  |  |  |
| 2.2. valsts speciālais budžets | |  |  |  |  |  |  |  |
| 2.3. pašvaldību budžets | |  |  |  |  |  |  |  |
| 3. Finansiālā ietekme | |  |  |  |  |  |  |  |
| 3.1. valsts pamatbudžets | |  |  |  |  |  |  |  |
| 3.2. speciālais budžets | |  |  |  |  |  |  |  |
| 3.3. pašvaldību budžets | |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | |  |  |  |  |  |  |  |
| 5. Precizēta finansiālā ietekme | |  |  |  |  |  |  |  |
| 5.1. valsts pamatbudžets | |  |  |  |  |
| 5.2. speciālais budžets | |  |  |  |  |
| 5.3. pašvaldību budžets | |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | |  | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | |  | | | | | | |
| 8. Cita informācija | | Projektā paredzēto normu izpilde tiks nodrošināta no iekšlietu resoram pamatfunkciju izpildes nodrošināšanai piešķirtajiem valsts budžeta līdzekļiem, nepieciešamības gadījumā iesniedzot priekšlikumus apropriācijas pārdalei. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par projektu un dotu iespēju izteikt viedokli, projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" vienlaikus ar tā iesniegšanu Valsts sekretāru sanāksmē tiks ievietots Iekšlietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju piedalīties sabiedriskajā apspriedē, iesaistīties publiskajā apspriešanā, kā arī rakstiski sniegt viedokli par projektu tā izstrādes stadijā, projekts, ņemot vērā tā steidzamību, vienlaikus ar tā iesniegšanu Valsts sekretāru sanāksmē, tiks ievietots Iekšlietu ministrijas mājas lapā sadaļā „Sabiedrības līdzdalība” apakšsadaļā ,,Diskusiju dokumenti”, tīmekļvietnes adrese: <https://www.iem.gov.lv/lv/diskusiju-dokumenti> kā arī, izpildot Ministru kabineta 2009. gada 25. augusta noteikumu Nr.970 ”Sabiedrības līdzdalības kārtība attīstības plānošanas procesā" 14. punktā noteiktās prasības, nosūtīts Valsts kancelejai. |
| 3. | Sabiedrības līdzdalības rezultāti | Sadaļa tiks papildināta pēc sabiedrības līdzdalības procesa termiņa beigām. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aģentūra, procesa virzītāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Ņemot vērā, ka projekts paredz arestēto virtuālo valūtu nodot realizācijai aģentūrai, paredzams, ka aģentūrai pieaugs darba apjoms, jo virtuālā valūta būs jauns arestētās mantas veids, kuras realizācija būs jānodrošina aģentūrai. |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

Lodīte, 67075423

[inese.lodite@vp.gov.lv](mailto:inese.lodite@vp.gov.lv)

Homenko, 67208654

[dmitrijs.homenko@vp.gov.lv](mailto:dmitrijs.homenko@vp.gov.lv)

Rāzna, 67829077

[martins.razna@agentura.iem.gov.lv](mailto:martins.razna@agentura.iem.gov.lv)